Ńdɔ̄ míńkum mí mvɔ́d yā mí ngábə́ á Tə́mpɛl Ǹtondôbə, ai bitə́bəga ai é máŋ mə́ mvɔ́d yā mə́ ngábə́ á Tə́mpɛl Ǹtondôbə, Bəkaldéan bə́ ngáman mɔ́ būg, bə́ mǎn fə kə ai mvɔ́d a Babilón. 14Bə́ mǎn fə kə ai məmvié, ai bisɔ́bɔ́lɔ, ai bidíməŋa, ai bisóá bí éwúma, ai bilában bí mvɔ́d bísə̄ yā bə́ bələ́gan ai byá ású bísíé yā Tə́mpɛl. 15Ńdɔ ǹdzóe bənɔ́ni a ngánɔŋ bisóá bí ótú ai ébí bí émyam məndím, é dzóm ésə̄ é ngábə́ ńkomán ai mvɔ́d, ai édzí ésə̄ é ngábə́ ńkomán ai sílba. 16Ású miǹkum mə́bɛ̄, ai máŋ, ai bítə́bəgǎ yā Salomóŋ á ngābɔ ású Tə́mpɛl Ǹtondôbə, mvɔ́d ésə yǎ bīlában bítē bísə é ngábə́ təge ai avəgə́. 17Ǹtíé yā ńkum ósú ó ngábə́ mongolo mə́ mɔ́ awômo ai mwom, ǹló yā étēde ó ngábə́ bələ́ ébumá mvɔ́d; ǹkóŋ yā ébumá ó ngábə́ mongolo mə́ mɔ́ mə́lɛ́; avɔ́d ai bibumá bísə m̀bɔán ai mvɔ́d, bí ngábə́ ébumá te ngiligidíga á nyɔ́l. Dzam də́dā ású ńkǔm bɛ̄ɛ 18Ńdɔ ǹdzóe bənɔ́ni a ngábi Seraya, fada ǹnén ai Sefanyahu, fada bɛ̌, ai bənɔ́nī bə́ ndá bə́lɛ́. 19Ḿfág yā tísɔn a bǐ ńdzóe bəzimbi m̀bɔ́g ai bod bə́tán yā ekóan bələ́b bə́ ǹkúkúmá yā bə́ ngákɔ́b á tísɔn; ai ǹtil bəkálada, ǹdzóe yā ǹsámbá bítá ai bod məwóm mə́saman yā ǹnam á bə́ ngákɔ́b á tísɔn. 20Ńdɔ Nebuzaradân, ǹdzóe bənɔ́ni, a ngánɔŋ bɔ́ a kə́ə́ ai bɔ́ ábə ǹkúkúmá á Rivla. 21Ńdɔ ǹkúkúmá yā Babilón a ngáman bɔ́ wē á Rivla á ńnǎm yā Hamath. Ńdɔ̄ Yúda a ngákə̄ á məkaban oyǎb ai ǹnam wóé.